GUNKUL ปรับทัพองค์กรครั้งใหญ่! ดัน “โศภชา” ขึ้นประธานบริษัท ส่ง “สมบูรณ์” นั่ง CEO
GUNKUL ปรับทัพองค์กรครั้งใหญ่! ดัน “โศภชา” ขึ้นประธานบริษัท ส่ง “สมบูรณ์” นั่ง CEO พร้อมหนุนผู้บริหารรุ่นใหม่ไฟแรงบริหารงานกลุ่มบริษัทฯ มีผลทันที
GUNKUL ปรับทัพองค์กรครั้งใหญ่! ดัน “โศภชา” ขึ้นประธานบริษัท ส่ง “สมบูรณ์” นั่ง CEO พร้อมหนุนผู้บริหารรุ่นใหม่ไฟแรงบริหารงานกลุ่มบริษัทฯ มีผลทันที
5 มี.ค. 2564

รายงานข่าวจากบริษัท กันกุลเอ็นจิเนียริ่ง  จำกัด (มหาชน) หรือ GUNKUL ระบุว่า ที่ประชุมคณะกรรมการบริษัทฯ อนุมัติการปรับโครงสร้างองค์กรครั้งใหญ่ โดยได้แต่งตั้งผู้บริหารระดับสูง   เพื่อดูแลบริหารงานเชิงกลยุทธ์และด้านปฏิบัติการของธุรกิจต่างๆ ในกลุ่มบริษัทฯ  เพื่อช่วยส่งเสริมศักยภาพการบริหารและสร้างความได้เปรียบด้านการแข่งขันทางธุรกิจ  และให้สอดคล้องกับแผนการขยายธุรกิจทั้งในและต่างประเทศ  โดยมีมติแต่งตั้ง นางสาว โศภชา ดำรงปิยวุฒิ์ ดำรงตำแหน่ง ประธานบริษัท พร้อมแต่งตั้ง ดร.สมบูรณ์ เอื้ออัชฌาสัย ดำรงตำแหน่งเป็น ประธานเจ้าหน้าที่บริหาร
นอกจากนี้ ยังได้แต่งตั้งให้ ดร.พงษ์สกร ดำเนิน ขึ้นเป็น ประธานเจ้าหน้าที่ปฏิบัติการสายงานธุรกิจพลังงาน  กำกับดูแลงานด้านธุรกิจพลังงานทั้งในและต่างประเทศ เพื่อให้บรรลุเป้าหมายกำลังการผลิต 1,000 MW  งานก่อสร้างและการบำรุงรักษาโรงไฟฟ้า  รวมถึงการพัฒนาโครงการใหม่ ๆ และมุ่งหาพันธมิตรในธุรกิจที่เกี่ยวเนื่องกับธุรกิจของกลุ่มบริษัทฯ
ส่วน นางสาวนฤชล ดำรงปิยวุฒิ์ ดำรงตำแหน่ง เป็นประธานเจ้าหน้าที่ปฏิบัติการสายงานกลยุทธ์การลงทุนและนวัตกรรม ดูแลธุรกิจการลงทุนของบริษัทฯ และธุรกิจที่ขับเคลื่อนด้วยเทคโนโลยี ตลอดจนงานด้านธุรกิจพาณิชย์ ธุรกิจรีเทล ธุรกิจแพลตฟอร์ม อีคอมเมิร์ซ ดิจิทัลโซลูชั่น และธุรกิจบริหารจัดการพลังงานสำหรับ Smart Community และ Smart City เพื่อขับเคลื่อนและนำพากลุ่มบริษัทฯ ก้าวสู่เทคคอมปะนี ที่พร้อมตอบโจทย์ยุค Energy Disruption ได้อย่างเต็มรูปแบบ ตั้งเป้าหมายนำบริษัทฯก้าวขึ้นเป็น Thailand’s Energy Trendsetter
นอกจากนี้ยังได้แต่งตั้ง นายชัยศิริ วัฒนชาญณรงค์  เป็น ประธานเจ้าหน้าที่ปฏิบัติงานสายงานก่อสร้าง และ Turnkey   มีความเชี่ยวชาญและประสบการณ์กว่า 23 ปี  ในธุรกิจรับเหมาก่อสร้างระบบสายส่ง สถานีไฟฟ้าแรงสูง ก่อสร้างสถานีไฟฟ้า และ ระบบไฟฟ้าใต้ดิน ระบบไฟฟ้าเหนือดิน และโครงข่ายสื่อสารใต้ดินของ การไฟฟ้าฝ่ายผลิตแห่งประเทศไทย (กฟผ.) การไฟฟ้าส่วนภูมิภาค (กฟภ.) การไฟฟ้านครหลวง (กฟน.) บริษัทกรุงเทพธนาคม จำกัด หน่วยงานภาครัฐ ธุรกิจก่อสร้างโรงไฟฟ้าพลังงานทดแทนทั้งพลังงานแสงอาทิตย์ และพลังงานลม เป็นต้น
ด้าน นางอารีวรรณ เฉลิมแดน  เป็น ประธานเจ้าหน้าที่ปฏิบัติการสายงานอุปกรณ์ไฟฟ้าแรงสูง  มีประสบการณ์การทำงานในธุรกิจด้านผลิตและจำหน่ายอุปกรณ์ในระบบไฟฟ้าแรงสูงมากว่า 20 ปี นายฐิติพงศ์ เตชะรัตนยืนยง  ได้รับแต่งตั้งเป็น ประธานเจ้าหน้าที่ปฏิบัติการสายงานกลุ่มการเงินและบัญชี มีบทบาทหลักในด้านบริหารการเงิน ควบคุมดูแลงานด้านบัญชี ตลอดจนด้านเทคโนโลยีสารสนเทศของกลุ่มบริษัทฯทั้งในและต่างประเทศ
รวมทั้ง นายธีรภาพ ปัญญาสาคร  แต่งตั้งเป็น ประธานเจ้าหน้าที่ปฏิบัติการสายงานสนับสนุนธุรกิจ  กำกับดูแลสายงานสนับสนุนซึ่งประกอบด้วยฝ่ายนักลงทุนสัมพันธ์ สำนักกรรมการผู้จัดการ ฝ่ายกฎหมาย และฝ่ายทรัพยากรบุคคลและธุรการ    โดยให้มีผลตั้งแต่บัดนี้เป็นต้นไป
โดยภายใต้ความเปลี่ยนแปลง การปรับโครงสร้างองค์กรได้สะท้อนภาพความมุ่งมั่นว่า GUNKUL กำลังปรับทัพใหญ่เพื่อก้าวไปสู่ความเป็นองค์กรชั้นนำระดับสากล พร้อมแต่งตั้งประธานเจ้าหน้าที่ปฏิบัติการ 6 สายงานหลักภายใต้ผู้เชี่ยวชาญในแต่ละด้าน เพื่อเสริมศักยภาพให้องค์กรเติบโตแบบไร้ขีดจำกัด  ร่วมกับการมุ่งหาพันธมิตรทางธุรกิจ      เพื่อตอบสนองกลยุทธ์การเติบโตแบบก้าวกระโดด  และตอบรับกับเศรษฐกิจในยุคดิจิทัลของทศวรรษนี้ ซึ่งถือเป็นความท้าทายและก้าวย่างสำคัญของ GUNKUL กับผู้นำทัพคนใหม่  ซึ่งการปรับทีมผู้บริหารครั้งนี้เป็นส่วนหนึ่งของการดำเนินกลยุทธ์ เพื่อให้บรรลุเป้าหมายตามแผนที่ได้วางไว้